Farið verður fram á áframhaldandi gæsluvarðhald yfir manni sem var handtekinn um síðustu helgi eftir að karlmaður var myrtur fyrir utan heimili sitt við Rauðagerði í Reykjavík. Tveir voru handteknir í gær og eru nú að minnsta kosti níu manns í haldi vegna málsins.
Aðfaranótt sunnudagsins 14. febrúar var litháískur karlmaður á fertugsaldri handtekinn í tengslum við morðið á Armando Beqirai, sem var skotinn til bana fyrir utan heimili sitt við Rauðagerði. Maðurinn var úrskurðaður í vikulangt gæsluvarðhald, þar til í dag, en lögreglan ætlar að fara fram á áframhaldandi varðhald yfir honum í fimm daga til viðbótar, til miðvikudags.
Þetta var fyrsta handtakan af mörgum í tengslum við morðið í Rauðagerði á laugardagskvöld. Á mánudeginum voru þrír handteknir á Suðurlandi, þar á meðal Íslendingur á fertugsaldri sem er vel þekktur í undirheimum Reykjavíkur og hefur verið í áraraðir. Daginn eftir voru fjórir handteknir til viðbótar, þar á meðal samlandi Armandos, albanskur maður á fertugsaldri. Sá hafði ætlað að gefa sig fram við lögreglu að fyrra bragði, en gerði ekki. Einni konu var sleppt þá um kvöldið en hinir úrskurðaðir í vikulangt varðhald. Í gær voru tveir handteknir, en ekki fást upplýsingar um hvort farið verði fram á gæsluvarðhald yfir þeim í dag. Þetta gera þá samtals 10 manns sem lögregla hefur gefið upp að hafi verið teknir vegna morðsins. Lögreglan hefur leitað á um tuttugu stöðum víðsvegar um landið og fundið þar, og tekið, hina ýmsu muni - meðal annars vopn og ökutæki. Armando var myrtur með skammbyssu, líklegast með hljóðdeyfi þar sem enginn virtist hafa heyrt skothvelli þegar hann var skotinn mörgum sinnum, meðal annars í hnakkann. Eftir því sem fréttastofa kemst næst eru nú níu manns í haldi vegna rannsóknarinnar, frá Íslandi, Spáni, Litáen og Albaníu. Fólkið er allt í einangrun og er því haldið aðskildu.
Lögreglan fer í dag fram á áframhaldandi gæsluvarðhald yfir manni á fertugsaldri sem var handtekinn aðfaranótt sunnudags vegna morðsins í Rauðagerði. Að minnsta kosti níu manns frá fjórum löndum eru í haldi í tengslum við rannsóknina. 